Brief van Thys Lübbe, soos geplaas op SES in Februarie 2012. Ons plaas die brief weer hier vir die gerief van die leser. Hiermee saam At Fourie se antwoord op hierdie brief. Omdat SES 'n voorstaander vir oop religieuse gesprek is plaas ons hierdie twee briewe as voorbeeld van so 'n gesprek:
Ek is maar net 'n doodgewone lidmaat van die Liggaam van Christus, maar ek wil dit graag onomwonde stel. As dit nie was vir die kosbare woorde in Luk 1:37 "Niks is vir God onmoontlik nie”, dan het ek dalk ook getwyfel. As dit nie was vir manne soos Brother Yun en Angus Buchan, vele ander soos hulle nie, dalk ook.
Vandat jy die eerste keer bepaalde opmerkings oor God gemaak het, al sou hy nie 'n persoon wees nie (hoop ek het reg verstaan), het ek al baie gewonder waarom dit regtig nodig was dat jy die media moes "misbruik" om jou standpunt aan die orde te stel. Nietemin jy het dit gedoen en so het ook vele ander mense van hulle laat hoor.
Ek het pas die boek OPGESTAAN van Ferdie Mulder gelees en dit is puik, maar ook baie hartseer. Ek twyfel vir geen oomblik daaraan dat dit nie die waarheid is nie. As dominees sulke dinge kwytraak dan weet ek nie wat se saad in die harte van gewone lidmate besig is om te ontkiem nie. Veral dominees wat anoniem wil bly en nie bereid is om hulle name bekend te maak nie. Onthou die gees van twyfel word aan lidmate wat voor sulke dominees in 'n erediens sit, oorgedra.
Indien voormelde betwyfel word, kom ons kyk 'n bietjie na God se skepping, veral na die skepping van die mens, die kwessie van LEWE waarvoor wetenskaplikes nog geen antwoord kon vind nie – ook die skepping van die HEELAL. Dan wil ek vandag getuig – God IS wat HY IS – Hy het alles gemaak en deur Sy Seun het alles tot stand gekom. Die Woord sê en daarom is dit so!!! Ek glo dit met my hele wese. Hoekom sal enigiets vir God onmoontlik wees as Hy lewe kan skep asook die heelal.
Om bloot deur 'n woord dinge tot stand te bring. Alles in die heelal is dooie atoom – jy en ek ook! Maar God het aan ons LEWE geskenk!